ኢትዮጵያና ቻይና በመካከላቸው ያለውን ሁሉን አቀፍ ግንኙነት የበለጠ አጠናክረው ለመቀጠል ተስማሙ
 -ኢትዮጵያና ቻይና በመካከላቸው ያለውን ሁሉን አቀፍ ግንኙነት የበለጠ አጠናክረው ለመቀጠል ተስማሙ። የውጭ ጉዳይ ሚኒስትር ዶክተር ቴድሮስ አድሐኖም ከቻይና ኮሙኒስት ፓርቲ ማእከላዊ ምክር ቤት አባል ዛሆ ሆንግዡ ጋር አዲስ አበባ ውስጥ በተወያዩበት ወቅት እንዳሉት ቻይና ከኢትዮጵያ ጋር ጥልቅ የሆነ ግንኙነት መስርታለች። ሁለቱ አገራት በመሰረተ ልማት፣በሰው ሃይል ልማትና በሌሎችም መስኮች ያላቸው የትብብር ግንኙነት እየሰፋ መሆኑንም ጠቁመዋል። የኢትዮጵያና የቻይና ግንኙነት በመተማመን፣በመደጋገፍ እና በጋራ ጥቅሞች ላይ የተመሰረተ መሆኑን የጠቀሱት ሚኒስትሩ ግንኙነቱ ኢትዮጵያ በምትፈልገው አቅጣጫ እና ይዘት ላይ የተመሰረተ መሆኑን ተናግረዋል። የሁለቱ አገራት ግንኙነት ከመንግስት ለመንግስ በተጨማሪ በህዝብ ለህዝብና በፓርቲ ለፓርቲ ጭምር እንዲጠናከር የኢትዮጵያ ጽኑ ፍላጎት መሆኑን ዶክተር ቴድሮስ ለሚሰተር ዛሆ ሆንግዡ ነግረዋቸዋል። ዶክተር ቴድሮስ ኢትዮጵያ ከጎረቤት አገራት ጋር ያላት ግንኙነት በጋራ ሰላምና መተማመን ላይ እየተመራ መሆኑንም ለልኡካን ቡድኑ መሪ መግለጻቸውን ውይይቱን የተከታተሉት የውጭ ጉዳይ ሚኒስቴር ቃል አቀባይ አምሳደር ዲና ሙፍቲ ተናግረዋል። የቻይና ኮሙኒስት ፓርቲ ማእከላዊ ምክር ቤት አባልና የልኡካን ቡድኑ መሪ ዛሆ ሆንግዡ ለጋዜጠኞች እንደተናገሩት አገራቸው የኢትዮጵያን ብልጽግናና እድገት በጽኑ የምትደግፈው መሆኑን ገልጸዋል። በቻይና እና በኢትዮጵያ መካከል ያለው አመታዊ የንግድ እድገት በአማካይ በ30 በመቶ ጭማሪ እያሳዬ መምጣቱን የጠቆሙት ሚስተር ዛሆ የሁለቱ አገራት ግንኙነቱም እየሰፋና በሁሉም መስኮች እያደገ መሆኑን ጠቁመዋል። አገራቸው ከኢትዮጵያ ጋር በአለም አቀፍ ጉዳዮችና በአካባቢያዊ ጉዳዮች ተባብራ ለመስራት የበለጠ መዘጋጀቷንም አመልክተዋል። የልኡካን ቡድኑ በነገው እለት ከአዲስ አበባ ውጭ በቻይና መንግስት ድጋፍ የሚከናወኑ የልማት ስራዎችን ተዘዋውሮ ይገበኛል።ኢዜአ